钦定古今图书集成/明伦汇编/官常典/第788卷 > 杨佐
## 钦定古今图书集成/明伦汇编/官常典/第788卷 > 杨佐

按《宋史》本传：“佐字公仪，本唐靖恭诸杨后，至佐，家于
宣。及进士第，为陵州推官。州有盐井，深五十丈，皆石
也。底用柏木为干，上出井口，垂绠而下，方能及水。岁
馀干摧败，欲易之而阴气腾上，入者辄死。惟天有雨，
则气随以下，稍能施工，晴则亟止。佐教工人以木盘
贮水，穴窍洒之，如雨滴然，谓之雨盘。如是累月，井𠏉一新，利复其旧。累迁河阴发运判官，干当河渠司。皇
祐中，汴水杀溢不常，漕舟不能属。佐度地凿渎，以通
河流，于是置都水监，命佐以盐铁判官同判。京城地
势南下，涉夏秋则苦霖潦，佐开永通河，疏沟浍出野
外，自是水患息。又议治孟阳河，议者谓不便。佐言：“国
初岁转京东粟数十万，今所致亡几。傥不濬复旧迹，
后将废矣。”乃从其策。出为江、淮发运使。孟阳之役，调
民七八千，夷丘墓百数，怨声盈塞。诏开封鞫治官吏，
独舍佐不问。纠察刑狱刘敞请加贬黜，不听。召为盐
铁副使，拜天章阁待制，复判都水，知审官院，权发遣
开封府。尝使契丹，虏馈以方物，书独称名。英宗升遐，
奏遗留物，再往使。卒于道，年六十一。诏护丧归，赙以
黄金恤其家。